詠興五首 小庭亦有月
作者：白居易
朝代：唐

paragraphs: 小庭亦有月，小院亦有花。
可憐好風景，不解嫌貧家。
菱角執笙簧，谷兒抹琵琶。
紅綃信手舞，紫綃隨意歌。
邨歌與社舞，客哂主人誇。
但問樂不樂，豈在鐘鼓多。
客告暮將歸，主稱日未斜。
請客稍深酌，願見朱顏酡。
客知主意厚，分數隨口加。
堂上燭未秉，座中冠已峩。
左顧短紅袖，右命小青娥。
長跪謝貴客，蓬門勞見過。
客散有餘興，醉臥獨吟哦。
幕天而席地，誰奈劉伶何。